“สปริงส์นิวส์” แจงชัดทุกประเด็น! ยันไม่ปลดพนักงานเพิ่ม
“สปริงส์นิวส์” แถลงชัด! กรณีปลดพนักงานกะทันหันเป็นไปตามแผนปรับโครงสร้างองค์กร โดยมีค่าชดเชยให้ตามกฎหมายแรงงานอย่างถูกต้อง รวมทั้งไม่มีการปลดพนักงานเพิ่มไปกว่านี้แล้ว ส่วนในตัวคลื่นวิทยุ 98.5 MHz นั้นยืนยันดำเนินงานถูกต้องตามกฎหมายและมีเอกสารชัดเจนจาก กสทช.
30 ต.ค. 2558

วทันยา วงษ์โอภาสี รองประธานกรรมการบริหารด้านธุรกิจองค์กร และรักษาการกรรมการผู้จัดการ บริษัท สปริงส์นิวส์ คอร์ปอเรชั่น จำกัด บริษัทในเครือบริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS เปิดเผยในการแถลงข่าวว่า กรณีการปลดพลังงานนั้นเป็นไปตามแผนการปรับโครงสร้างองค์กร โดยมีค่าชดเชยให้ตามกฎหมายแรงงาน ซึ่งวานนี้(29 ต.ค.)มีการตรวจสอบที่ถูกต้องตามกฎหมายแรงงานทุกอย่าง พร้อมยืนยันไม่ได้เป็นการปลดพนักงานกะทันหันและจากกันด้วยดี รวมทั้งไม่มีการปลดพนักงานเพิ่มไปกว่านี้แล้ว
“ยืนยันนะคะว่า การปลดพนักงานเป็นไปตามโครงสร้างองค์กร และมีการจ่ายค่าชดเชยตามกฏหมายแรงงานทุกอย่าง และไม่มีปลดพนักงานเพิ่มแล้ว ส่วนคืนวิทยุนั้นเรามีเอกสารชัดเจนจากทางกสทช.ค่ะ” วทันยา กล่าว
ส่วนในตัวคลื่นวิทยุ 98.5 MHzนั้นดำเนินงานถูกต้องตามกฎหมายและมีเอกสารชัดเจนจากทางสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.)
ด้านนายฐากร ตัณฑสิทธิ์ เลขาธิการ สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.)กล่าวว่า การให้สิทธิกับ”สปริงนิวส์”เข้าบริหารสถานีวิทยุคลื่น FM 98.5 MHz เป็นอำนาจของสำนักงาน กสทช.สามารถดำเนินการได้เอง เนื่องจากหลักเกณฑ์กำหนดว่าหากราคากลางการประมูลไม่ถึง 100 ล้านบาท ไม่จำเป็นต้องนำเสนอต่อคณะกรรมการกิจการกระจายเสียงและกิจการโทรทัศน์(กสท.)
ทั้งนี้ ในการประมูลคลื่น FM 98.5 ผู้ประกอบการรายเดิมจ่ายค่าเช่า 2.3 ล้านบาท/เดือนแต่ได้ยกเลิกดำเนินการ และกสทช.ได้เปิดประมูลใหม่ ซึ่งมี 3 รายเข้าร่วมเสนอราคา โดยทางสปริงนิวส์เสนอราคาสูงสุด 2.4 ล้านบาท/เดือน
อนึ่ง วานนี้ น.ส.สุภิญญา กลางณรงค์ กรรมการ กสท.ได้โพสต์เฟซบุ๊กส่วนตัวตั้งข้อสังเกตถึงการได้มาของคลื่นความถี่ FM.98.5 ของสถานีข่าวสปริงนิวส์ว่าอาจมีการคลาดเคลื่อน เนื่องจาก กสท. ยังไม่เคยมีมติจัดสรรให้ผู้ประกอบการรายใดใช้งาน